Document ID: 32014R1027

A BIZOTTSÁG 1027/2014/EU FELHATALMAZÁSON ALAPULÓ RENDELETE
(2014. július 25.)
a gazdasági partnerségi megállapodásokat létrehozó vagy azok létrehozásához vezető megállapodásokban meghatározott, az afrikai, karibi és csendes-óceáni államok (AKCS-államok) csoportjának egyes tagjaiból származó termékekre vonatkozó szabályozások alkalmazásáról szóló 527/2013/EU európai parlamenti és tanácsi rendelettel a több országnak a tárgyalásaikat már lezárt régiók és államok listájáról való törlése tekintetében módosított 1528/2007/EK tanácsi rendelet I. mellékletének módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a gazdasági partnerségi megállapodásokat létrehozó vagy azok létrehozásához vezető megállapodásokban meghatározott, az afrikai, karibi és csendes-óceáni államok (AKCS-államok) csoportjának egyes tagjaiból származó termékekre vonatkozó szabályozások alkalmazásáról szóló, a 2013. május 21-i 527/2013/EU európai parlamenti és tanácsi rendelettel (1) a több országnak a tárgyalásaikat már lezárt régiók és államok listájáról való törlése tekintetében módosított, 2007. december 20-i 1528/2007/EK tanácsi rendeletre (2) és különösen annak 2a. és 2b. cikkére,
mivel:
(1)
Az EU vám- és kvótamentes behozatali rendszere alá tartozó országok listáját az 1528/2007/EK rendelet (a továbbiakban: a piacra jutásról szóló rendelet) I. melléklete állapítja meg.
(2)
Az egyrészről az Európai Közösség és tagállamai, másrészről a közép-afrikai fél közötti gazdasági partnerségi megállapodásra (a továbbiakban: a megállapodás) irányuló tárgyalások 2007. december 17-én lezárultak.
(3)
Botswana, Kamerun, Elefántcsontpart, Fidzsi, Ghána, Kenya, Namíbia és Szváziföld nem tette meg a vonatkozó megállapodások megerősítéséhez szükséges lépéseket. Következésképpen az 1528/2007/EK rendelet 2. cikkének (3) bekezdésével és különösen annak b) pontjával összhangban az említett rendelet I. mellékletét az 527/2013/EU rendelet módosította. A szóban forgó országokra 2014. október 1-jétől kezdve nem alkalmazandó az 1528/2007/EK rendelet által engedélyezett piacrajutási előírás.
(4)
A Bizottság az 1528/2007/EK rendelet 2a. és 2b. cikkének megfelelően felhatalmazáson alapuló jogi aktusokat fogadhat el az említett rendelet I. mellékletének abból a célból történő módosítására vonatkozóan, hogy az 527/2013/EU rendelet szerint törölt országok ismét felvételre kerüljenek a mellékletbe, amint megtették a vonatkozó megállapodások megerősítéséhez szükséges lépéseket.
(5)
Kamerun megtette a megállapodása megerősítéséhez szükséges lépéseket és erről 2014. július 22-én értesítette a megállapodás letéteményesét,
ELFOGADTA EZT A RENDELETET:
1. cikk
Valamely ország ismételt felvétele az I. mellékletbe
Az 1528/2007/EK rendelet I. melléklete a következő országgal egészül ki:
Kameruni Köztársaság.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2014. október 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. július 25-én.

Labels: 18
3
15
5